“หุ้นเอเชีย” ผันผวน! จับตารายงาน “ดุลการค้าออสเตรเลีย” วันนี้
“หุ้นเอเชีย” ผันผวน! นลท.จับตาการรายงานดุลการค้าเดือนก.ค. ของออสเตรเลียวันนี้   
2 ก.ย. 2564

ผู้สื่อข่าวรายงานว่า ตลาดหุ้นเอเชียเปิดผันผวนในช่วงเช้าวันนี้ ขณะที่นักลงทุนจับตาการรายงานดุลการค้าเดือนก.ค. ของออสเตรเลียวันนี้
โดยดัชนี SSE Composite ตลาดหุ้นจีนเปิดวันนี้ที่ 3,559.90 จุด ลดลง 7.20 จุด หรือ -0.20%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,522.46 จุด เพิ่มขึ้น 71.44 จุด หรือ +0.25% และดัชนี HSI ตลาดหุ้นฮ่องกงเปิดวันนี้ที่ 26,203.52 จุด เพิ่มขึ้น 175.23 จุด หรือ +0.67%
นอกจากนี้นักลงทุนยังจับตารายงานข่าวการพบสารปนเปื้อนในวัคซีนโมเดอร์นาที่ญี่ปุ่น โดยล่าสุดนั้น บริษัทโมเดอร์นาและบริษัททาเคดา ฟาร์มาซูติคัลซึ่งเป็นผู้จัดจำหน่ายวัคซีนโมเดอร์นาในญี่ปุ่น ประกาศวานนี้ว่าทั้งสองบริษัทได้ร่วมกับทางการญี่ปุ่นเรียกคืนวัคซีนหลายล็อต หลังพบสารปนเปื้อนของสแตนเลสสตีลในขวดบรรจุบางส่วน ข่าวดังกล่าวส่งผลให้หุ้นของทาเคดาร่วงลง 0.30% ในการซื้อขายเช้านี้
สำหรับข้อมูลเศรษฐกิจในภูมิภาคที่เปิดเผยวันนี้ ธนาคารกลางเกาหลีใต้ระบุว่า ผลิตภัณฑ์มวลรวมภายในประเทศ (GDP) ของเกาหลีใต้ขยายตัว 0.80% ในไตรมาส 2/2564 เมื่อเทียบเป็นรายไตรมาส ซึ่งสูงกว่าตัวเลขประมาณการเบื้องต้นที่ระบุว่าขยายตัว 0.70%
ส่วนปัจจัยที่ทำให้ตัวเลข GDP ของเกาหลีใต้ขยายตัวได้ดีขึ้นนั้น มาจากการอุปโภคบริโภคในภาคเอกชนและการลงทุนด้านสาธารณูปโภค โดยการอุปโภคบริโภคในภาคเอกชนพุ่งขึ้น 3.60% ในไตรมาส 2 และการลงทุนด้านสาธารณูปโภคปรับตัวขึ้น 1.10%